REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/383-13

25. oktobar 2013. godine

B e o g r a d

ZAPISNIK

31. SEDNICE ODBORA ZA ZAŠTITU ŽIVOTNE SREDINE,

ODRŽANE 14. I 25. OKTOBRA 2013. GODINE

 Sednica je počela 14. oktobra 2013. godine u 11,14 časova.

 Sednicom je predsedavala Milica Vojić Marković, predsednik Odbora.

 Sednici su prisustvovali članovi Odbora: Aleksandra Tomić, Željko Sušec, Jelena Mijatović, Biljana Ilić Stošić, Ivana Dinić, Jelena Travar Miljević, Konstantin Arsenović, kao i zamenici članova Odbora: Mile Spirovski (zamenik Zorana Bojanića,) i Nevena Stojanović (zamenik Zorana Vasića).

Sednici nisu prisustvovali članovi Odbora: Zoran Bojanić, Gordana Čomić, Živojin Stanković, Dejan Nikolić, Judita Popović, Zoran Vasić i Ivan Karić.

Osim članova i zamenika članova Odbora, sednici su prisustvovali i: Milka Gvozdenović iz Mladih istraživača Srbije i Miloš Đajić iz Centra modernih veština.

Na predlog predsednika Odbora da se promeni redosled tački dnevnog reda u odnosu na onaj predložen u Sazivu, jednoglasno je usvojen sledeći

D n e v n i r e d :

1. Razno;
2. Razmatranje Informacije o radu Ministarstva prirodnih resursa, rudarstva i prostornog planiranja za period maj-jul 2013. godine.

Prva tačka dnevnog reda – **Razno**

Predsednik Odbora, Milica Vojić Marković, informisala je članove Odbora o tome da Odbor trenutno ima 15 članova, s obzirom da su dva člana razrešena Odlukom Narodne skupštine.

Obavestila je članove Odbora o sastanku koji je imala sa Katlin Sili, predsednikom Odbora za zaštitu životne sredine Mađarskog parlamenta, kao i o inicijativi za saradnju dva odbora, koju je tada iznela gospođa Katlin Sili. Saradnja bi se ogledala u oblasti koja je od zajedničkog interesa za dve države, koje bi na taj način uspostavile prekograničnu saradnju, a to je zaštita životne sredine, posebno očuvanje prirodnih staništa.

Obavestila je članove Odbora koji nisu prisustvovali 30. sednici, koju je Odbor održao zajedno sa Odborom za poljoprivredu, šumarstvo i vodoprivredu, na Paliću 24. septembra 2013. godine, o sastanku koji je održan dan ranije kao i o samoj sednici, kada je konstatovano da je korisno da više odbora drže zajedničke sednice o temama koje su im od zajedničkog interesa.

Predložila je da Odbor organizuje javno slušanje na temu: “NATURA 2000 u Srbiji 2013.“ s obzirom da je to jedna veoma važna tema, u prvoj nedelji decembra.

Saglasno članu 84. stav 3. Poslovnika Narodne skupštine, Odbor je jednoglasno doneo odluku da u prvoj nedelji decembra 2013. godine održi javno slušanje na temu: “NATURA 2000 u Srbiji 2013. “.

Zatim je Odbor usvojio zapisnike:

- 26. sednice, održane održane 23. jula 2013. godine (9 glasova za, jedan član Odbora nije glasao);

- 27. sednice Odbora, održane 25. jula 2013. godine (10 glasova za);

- 28. sednice Odbora, održane 30. jula 2013. godine (10 glasova za);

- 29. sednice Odbora, održane 5. septembra 2013. godine (10 glasova za);

- 30. sednice Odbora, održane 24. septembra 2013. godine (10 glasova za).

Milka Gvozdenović iz Mladih istraživača Srbije postavila je pitanje u vezi sa informisanjem Odbora o radu Ministarstva prirodnih resursa, rudarstva i prostornog planiranja, koje se odnosilo na vreme održavanja sednice Odbora posvećene informaciji o radu Ministarstva. Naime, želela je da zna da li Odbor može da razmatra i informaciju za ovaj period ukoliko se sednica održi kasnije, kada već bude aktuelno razmatranje informacije o radu za naredni tromesečni period. Pitala je da li se od Ministarstva može tražiti da informacija obuhvati i period koji je usledio, s obzirom da je Ministarstvo imalo zanimljivih aktivnosti. Predsednik Odbora je objasnila da je, što se tiče procedure, moguće da ministar informiše Odbor o radu Ministarstva i za naredni tromesečni period, ukoliko do nastavka sednice bude u mogućnosti da informaciju o tom periodu dostavi Odboru.

Predsednik Odbora prekinula je 31. sednicu Odbora u 11,30 časova i najavila nastavak sednice u terminu koji će se usaglasiti sa ministrom prirodnih resursa, rudarstva i prostornog planiranja, koji će tada Odbor informisati o radu Ministarstva u periodu maj-jul 2013. godine.

\*

\* \*

Sednica je nastavljena 17. oktobra 2013. godine u 10,05 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Aleksandra Tomić, Željko Sušec, Jelena Mijatović, Biljana Ilić Stošić, Gordana Čomić, Jelena Travar Miljević, Konstantin Arsenović, kao i zamenici članova Odbora: Mile Spirovski (zamenik Zorana Bojanića) i Radoslav Milovanović (zamenik Dejana Nikolića).

Sednici nisu prisustvovali članovi Odbora: Zoran Bojanić, Dejan Nikolić, Ivan Karić, Živojin Stanković, Ivana Dinić, Judita Popović i Zoran Vasić.

Osim članova i zamenika članova Odbora, sednici su prisustvovali i: Milan Bačević, ministar prirodnih resursa, rudarstva i prostornog planiranja, Tomislav Šubaranović, državni sekretar, Srđan Belij, državni sekretar, kao i Miloš Đajić iz Centra modernih veština i Dragan Simić iz Lige za orintološku akciju, na „zelenoj stolici“.

Druga tačka dnevnog reda – **Razmatranje Informacije o radu Ministarstva prirodnih resursa, rudarstva i prostornog planiranja za period maj-jul 2013. godine**

Milan Bačević, ministar prirodnih resursa, rudarstva i prostornog planiranja, u uvodnom izlaganju je predstavio svoje saradnike i zamolio članove Odbora da im postave konkretna pitanja u vezi sa radom Ministarstva.

U diskusiji koja je usledila učestvovali su: Milica Vojić Marković, Milan Bačević, Tomislav Šubaranović, Gordana Čomić, Srđan Belij, Aleksandra Tomić, Radoslav Milovanović, Miloš Đajić i Dragan Simić.

Postavljeno je pitanje koje se odnosilo na snaženje interresorne saradnje, odnosno dvosmerne saradnje sa resorima poljoprivrede, šumarstva, prostornog i urbanističkog planiranja, navedenu u pisanoj informaciji, odnosno zašto nije spomenuta saradnja sa Ministarstvom energetike, razvoja i zaštite životne sredine. Postavljeno je pitanje koliko ova dva ministarstva sarađuju u vezi sa „NATUROM 2000.“. Kada se radi o normativnoj aktivnosti Ministasrtva, postavljeno je pitanje dokle se stiglo sa izradom nacrta zakona o nacionalnim parkovima i kakve su novine njima predviđene. Postavljeno je i pitanje koje se odnosilo na nabavku potrebne mehanizacije za podvnodnu eksploataciju uglja za rudnik Kovin u restruktuiranju, odnosno od kada Ministarstvo nabavlja mehanizaciju za neko preduzeće.

Ministar je ukazao na nedovoljno precizno definisanje toga ko je za šta nadležan u Zakonu o ministarstvima. Istakao je da je u startu dogovoreno ko će šta da radi kada su u pitanju Ministarstvo prirodnih resursa, rudarstva i prostornog planiranja i Ministarstvo energetike, razvoja i zaštite životne sredine, pa da tu ima najmanje nesporazuma. Osvrnuvši se na spekulacije u medijima koje se odnose na rudnu rentu, ukazao je da je za to nadležno Ministasrtvo finansija. Što se saradnje sa Ministarstvom energetike, razvoja i zaštite životne sredine tiče, ukazao je na to da dva ministarstva sarađuju kada su u pitanju zaštićena područja i nacionalni parkovi, ali i kada se radi o rudarstvu, s obzirom da je u nadležnosti Ministarstva energetike, razvoja i zaštite životne sredine EPS, kao i „Kolubara“, „Kostolac“ i „Resavica“. Kada se radi o nacionalnim parkovima, rekao je da je postojala ideja i želja pojedinačnih nacionalnih parkova da imaju sopstvene zakone, ali da se od te ideje odustalo, pa je odlučeno da se donese jedan zakon o nacionalnim parkovima, čiji je nacrt skoro doveden do kraja. Obavestio je Odbor da su tekstovi zakona o ribolovnim područjima i ribljem fondu, kao i zakona o geološkim istraživanjima i rudarstvu napisani i da sledi četvrti krug javne rasprave o zakonu o geološkim istraživanjima i rudarstvu, kao i drugi krug javne rasprave o zakonu o ribolovnim područjima i ribljem fondu. Ministarstvo je primilo nekoliko konstruktivnih primedbi na tekst ovog zakona od Saveza ribolovaca Srbije, koji je istako primedbe, ne dajući sugestije kakvo bi rešenje bilo bolje, pa će uslediti razgovor sa predstavnicima ovog saveza. Pojasnio je da nije bilo nikakve nabavke mehanizacije za potrebe rudnika Kovin, već je iz Kostolca bager dat na korišćenje na godinu dana rudniku Kovin bez naknade.

Skrenuta je pažnja na član 3. Zakona o legalizaciji, kojim se direktno ugrožavaju zaštićena dobra drugog i trećeg stepena, gde će se dozvoliti legalizacija objekata.

Ministarstvo prirodnih resursa, rudarstva i prostornog planiranja je u pisanom obliku upozorilo da se ne slaže sa rešenjima predviđenim u tom zakonu. Pri izradi novog zakona o planiranju i izgradnji, Ministarstvo prirodnih resursa, rudarstva i prostornog planiranja je sarađivalo sa Ministarstvom građevinarstva i urbanizma, posebno u delu koje se tiče prostornog planiranja područja posebne namene, pa će taj zakon imati bolja rešenja.

U skladu sa onim što je izneto u diskusiji, postavljeno je i pitanje šta učiniti u situaciji kada neko ima pravo na osnovu spomenutog zakona da legalizuje objekat koji se nalazi na zaštićenom dobru drugog ili trećeg stepena, a od nadležnog ministarstva ne dobije saglasnost za to. U takvim područjima ima oko 2600 nelegalno sagrađenih objekata, o čemu je obavešteno Ministarstvo građevinarstva i urbanizma.

Postavljena su i sledeća pitanja:

- prvo se odnosilo na izradu normativnih akata, s obzirom da je navedeno u pisanoj informaciji da je u pripremi pet nacrta zakona o pet nacionalnih parkova: Kopaonik, Đerdap, Fruška Gora, Tara i Šar planina, a da je ministar rekao da će ipak biti jedan celovit zakon o nacionalnim parkovima. Skrenuta je pažnja da je potrebno na vreme izraditi i podzakonske akte, jer će se oni razlikovati za različite nacionalne parkove.

- drugo se odnosilo na sadržinu memoranduma o saradnji u oblasti održivog razvoja i zaštite prirodnih resursa između našeg ministarstva i Ministarstva održivog razvoja i turizma Crne Gore, čiji je nacrt Ministarstvo sačinilo;

- treće se odnosilo na odobrenje za izvođenje primenjenih geoloških istraživanja na devet istražnih polja, kao i izdavanju sedam rešenja za detaljna hidrogeološka istraživanja i pet prenosa odobrenja za geološka istraživanja na novog nosioca odobrenja: o kojim se istražnim poljima radi? i koji su razlozi zbog kojih je došlo do prenosa odobrenja za geološka istraživanja?

- četvrto se odnosilo na naplatu nadoknada po osnovu Zakona o rudarstvu i geološkim istraživanjima: gde su problemi u naplati nadoknada? da li ministarstvo ima povratnu informaciju o preduzetim merama nakon izvršenog inspekcijskog nadzora i podnošenja prijava?

Ministar je objasnio da je u nadležnosti Ministarstva prirodnih resursa, rudarstva i prostornog planiranja samo da odredi visinu rudne rente (ona nije ista za zlato i za šljunak ili za glinu i za litijum). Zakonom je precizno određeno koji su to strateški resursi i kolika će biti rudna renta za njih. Postupak naplate je u nadležnosti Ministarstva finansija. Do sada je podneto mnogo opomena i zahteva da se izmire obaveze koje iznose oko 4,5 milijardi dinara. Nadležnost Ministarstva prirodnih resursa, rudarstva i prostornog planiranja prestaje kada Ministarstvo konstatuje da određena kompanija nije uplatila ono što je bila u obavezi da uplati i kolika su potraživanja prema toj kompaniji. Ministarstvo ne može da isprati šta se dogodilo posle te intervencije, odnosno ono što treba da uradi tužilaštvo i sud.

Kada se radi o memorandumu o saradnji u oblasti održivog razvoja i zaštite prirodnih resursa između našeg ministarstva i Ministarstva održivog razvoja i turizma Crne Gore, istaknuto je da je memorandumom predviđeno da postoje namere za buduću saradnju dve države, kako bi one zajednički mogle da reaguju na neke eventualne probleme. U decembru treba u Budvi da se okupe ministri svih balkanskih država i očekuje se potpisivanje sličnog memoranduma pod nazivom „Dinarski luk“, radi zajedničkog rešavanja ekoloških problema. U centru te saradnje su Prokletije, najveći planinski masiv Balkana, gde treba da bude formiran Park mira (Srbija, Crna Gora i Albanija).

Pojašnjeno je da se kod odobrenja za izvođenje primenjenih geoloških istraživanja na devet istražnih polja radi o građevinskom materijalu – kamenu, ali i zlatu, bakru i dr. Uglavnom se radi o prenosu odobrenja za geološka istraživanja koje su imale neke kompanije po starom zakonu u skladu sa novim zakonom. Grupacija od 4-5 kompanija prenose odobrenje za geološka istraživanja na jednu kompaniju kako bi se podigla vrednost tog istraživanja i tako se spaja prostor pet istražnih polja.

Član Odbora Gordana Čomić predložila je da Ministarstvo organizuje jedan informativni sastanak Odbora za zaštitu životne sredine, Ministarstva i kompanija koje su dobile odobrenje za izvođenje primenjenih istraživanja, gde bi Odbor dobio detaljne informacije o kompanijama. Ministar se složio sa ovim predlogom i smatra da bi to bila pomoć Ministarstvu, jer ono nema instrument da sve to isprati, a pri tom trpi ogromne štete zbog nemogućnosti naplate rudne rente. Istakao je da je iz dana u dan sve veće interesovanje za detaljnim geološkim istraživanjima i da kompanije dolaze na prostor za koji je poznato da je bogat rudama (publikovano je u geološkim analima Balkanskog poluostrva i stručnim časopisima). Mora se pronaći način da se ti koji su zainteresovani za geološka istraživanja uvere da oni moraju to i da plate, pa se može desiti da neki od njih od toga i odustanu, pa da se otvore vrata našim geološkim kućama. Najveći dužnici su firme gde Ministarstvo ne može ništa da učini i koje se nalaze u restruktuiranju (Bor), ali i Farmakom koji je najveći dužnik (vlasnik 40 rudnika). Ministrastvo radi na tome da se aktom Vlade ovakvo ponašanje proglasi zloupotrebom prava (kada je nekom dat na korišćenje resurs koji on ne koristi, a ponaša se kao „gazda“). Ministar je istakao da je 3% niska rudna renta za taj prirodni resurs, ali mi nemamo interes da menjamo međudržavni sporazum iz 2008. godine zbog nekih drugih prednosti koje država ima, npr. ako Srbija u jednoj godini dogovori 3 milijarde metara kubnih gasa, a povuče jednu milijardu, morala bi da plati penale 300-400 miliona evra. Razlika od 3% do 5% rudne rente na godišnjem nivou nikada ne prelazi 25 miliona evra. Istakao je da je Južni tok dobra ideja, od koje Srbija može samo da ima korist, a ni dinara investicije.

Član Odbora Aleksandra Tomić informisala je Odbor o tome da su na sastanku Odbora za privredu, regionalni razvoj, trgovinu, turizam i energetiku gosti iz Energetske zajednice podneli izveštaj, iznevši stav da bi pravljenje nekog novog ugovora rešilo ovo pitanje. Članovi ovog odbora su na to odgovorili da nije samo problem Srbije po tom pitanju, već i Mađarska i Rumunija imaju takođe problem i iste takve ugovore, kao i da je strateški plan Srbije da Vlada organizuje sastanak sa svim ovim državama, na premijerskom nivou, da bi se pronašlo jedinstveno rešenje i da se ovo pitanje jedinstveno rešava, ako bude bilo kakvih promena u ugovorima, kako Srbija ne bi jedna trpila pritiske, bez obzira što ulazi u pregovore. Energetska zajednica je na taj način videla jedan jedinstveni stav po pitanju projekta Južni tok. Zaključeno je da se na Srbiju, kada je energetika u pitanju, uvek vrši veći pritisak nego na zemlje u regionu, jer je Srbija energetski, i po potencijalima i po onome što radi, superiornija u odnosu na susedne države kao i na države u regionu. Kako bi se ta superiornost Srbije smanjila, odlučeno je da centar u okviru Energetske zajednice po pitanju mreže bude u Crnoj Gori.

U diskusiji je postavljeno i pitanje koje se odnosilo na opštinu Kučevo, gde je najveća šumovitost u Srbiji, sa mnogo prirodnih lepota (dve pećine otvorene za posetioce), a gde se od početka devedesetih godina pojavljuju razne istraživačke firme koje se bave istraživanjima mineralnih sirovina, pa se stiče utisak da to nije dobro uređeno kada je ova opština u pitanju (došlo je do eksploatacije, odnosno seče šuma, oštećenja puteva). Jedna firma se bavi eksploatacijom kamena, a drobljenje kamena je vršeno na železničkoj stanici u Kučevu do skoro, a sada se to radi na prostoru bivšeg šumarskog kombinata. Postavljeno je pitanje kako je ta firma dobila potrebne dozvole i da li inspekcijski organi kontrolišu njen rad, kao i da li ta firma radi u skladu sa zakonom, s obzirom na prašinu koju ta vrsta eksploatacije stvara. Izneta je i informacija da je u tom kraju bilo i istraživanja zlata na poljoprivrednom zemljištu, i u napuštenim rudnicima.

Izneta je činjenica da inspekcijski pregled vrši četiri rudarska inspektora, a ima preko 300 rudnika registrovanih, kao i da su obavljena 43 inspekcijska pregleda u periodu od četiri meseca, od čega 14 vanrednih, po prijavi građana. U vezi sa prašinom koja je spomenuta, naglašeno je da se radi o nadležnosti inspekcije Ministarstva energetike, razvoja i zaštite životne sredine.

Skrenuta je pažnja na značaj pregovora sa EU, pri čemu je Ministarstvo zamoljeno da, u komunikaciji sa ljudima koji žive u Srbiji, pokuša da im se objasni šta je to pregovaračka pozicija, kao i da to što se dogovori u pregovaračkoj poziciji ne može da se menja, jer građani nisu dovoljno informisani o tome, a imaju više poverenja u nekoga ko ne izgleda kao političar, već govori sa aspekta struke. To je način da se dobije podrška građana u Srbiji. Ponuđena je podrška Odbora u tom poslu.

Postavljeno je i pitanje u vezi sa uspostavljanjem saradnje Ministarstva sa civilnim društvom, odnosno kako uspostaviti komunikaciju i kvalitetnu saradnju Ministarstva i nevladinih organizacija, jer ne postoji kanal komunikacije.

Ukazano je na to da je celo podruje Južnog Kučaja Zavod za zaštitu prirode odavno predložio da bude zaštićeno područje, ali da to nije do danas učinjeno, iako se preko deset godina o tome govorilo. Iznet je stav da je možda u pitanju to što se čeka da se vidi da li će u tom području doći do eksploatacije nekih ruda i da li bi takva zaštita sprečila takvu eksploataciju. Naglašeno je da je potrebno utvrditi nacionalni interes kada je ovo područje u pitanju. Ukoliko je eksploatacija ruda nacionalni interes, onda je potrebno umesto tog područja zaštiti neko drugo područje.

Ministar je obavestio Odbor da se u Ministarstvu prirpema Prostorni plan područja posebne namene za planinu Radan, kojim bi se postiglo to da se spoji Đavolja Varoš i Radan, kako bi se ispunila obaveza koja je prihvaćena iz vremena kada je Dulić bio ministar. Ukazano je na to da je on uradio po pitanju zaštićenih područja više od njegovih prethodnika, ali da to nije bilo dovoljno, jer je Evropa tražila mnogo više nego što je on objektivno mogao da učini. Ministar je rekao da nije znao da je ideja o zaštiti Južnog Kučaja prisutna deset godina, ali da smarta da ga treba zaštititi. Na tom potezu se sada izvode i neke druge geološke radnje, koje mi ne možemo da zaustavimo, jer je za to već plaćena naknada. Istakao je da geološka istraživanja neće devastirati životnu sredinu. Hidro-geološki potencijali na Južnom Kučaju su najbolji u našoj zemlji (najkvalitetnija hidro-karbonatna voda), ali ako postoji neki razvojni potencijal i u zaštićenom području, to treba negovati. Istaknuto je da moramo poštovati najrigoroznije propise o zaštiti životne sredine koje nam nameće Evropa, što smo spremni da uradimo. Ako nešto treba da bude zaštićeno područje, to ne znači da treba na njemu obustaviti druge aktivnosti, jer bi to obustavilo razvoj u našoj zemlji.

Iznet je i primer Slovenije, koji je delegacija Slovenačkog parlamenta iznela dok su bili u poseti Narodnoj skupštini, a radi se o tome da je Slovenija brzo zaštitila sva područja, pa sada kod njih ne postoji nijedan izvor obnovljive energije, npr. mini hidro-elektrane zbog toga. Dobar primer na koji su tada ukazali je to što je Slovenija uspela da zaštiti 300 gazdinstava, koja proizvode hranu koja nije genetički modifikovana (Program „Od njive do trpeze“), koja su izašla na tržiše jedinstvena. Iz tog razloga je potrebno preispitati postojeću regulativu kod nas.

Istaknuto je da su vrata Ministarstva uvek otvorena za NVO, ali da se dešava da neki projekti nevladinih organizacija nisu prohvatljivi, iako su interesantni, jer nemaju sagasnost Zavoda za zaštitu prirode (primer beloglavih supova). Kada se radi o Južnom Kučaju, istaknuto je da je to jedna od retkih preostalih divljina, jer je zapušten od strane ljudi (malo je stočarstva). Nezamislivo je da se tamo prave ski tereni i staze, ali obilje vode je jedna od posebnih vrednosti ovog kraja (kraška vrela). Predložen je za zaštitu, a studija o tome je završena, pa se očekuje da će biti proglašen za park prirode i za geo-park.

Na predlog predsednika Odbora, Odbor je, jednoglasno, odlučio da podnese Narodnoj skupštini Izveštaj da je, saglasno članu 229. Poslovnika Narodne skupštine, razmotrio Informaciju o radu Ministarstva prirodnih resursa, rudarstva i prostornog planiranja za period maj-jul 2013. godine i odlučio da je prihvati, bez primedaba.

Sednica je završena u 11,10 časova.

 SEKRETAR PREDSEDNIK

 Milica Bašić Milica Vojić Marković